
На основу члана 138. став 1. Устава Републике Србије
 и члана 37. Закона о Заштитнику грађана
 у поступку контроле законитости и правилности рада Министарства унутрашњих послова, Дирекција полиције, Полицијска управа Крагујевац, Полицијска станица Топола покренутом по притужби АА из …, Заштитник грађана је сачинио следећи     
ИЗВЕШТАЈ О СЛУЧАЈУ

СА ПРЕПОРУКАМА
Заштитник грађана је 3. 4. 2026. године примио притужбу АА из … на рад полицијских службеника Полицијске станице у Тополи у којој се наводи да је притужилац био изложен физичком и психичком злостављању од стране полицијских службеника у просторијама полицијске станице.
Према наводима из притужбе, дана 24. 3. 2026. године притужилац је дошао у Полицијску станицу у Тополи да би предао захтев за издавање саобраћајне дозволе за возило чије је власништво претходног дана његов отац код овлашћеног нотара пренео на њега. Док је чекао у реду испред шалтера, притужиоцу је пришла полицијска службеница ББ и у неколико наврата покушала да му уручи решење о забрани управљања моторним возилом, које је притужилац одбио да прими и након тога покушао да се удаљи из полицијске станица. Даље се наводи како су му, док је притужилац ходао према излазу из станице, три полицијска службеника наредили да стане, што он није учинио, након чега су полицијски службеници скочили на њега наређујући му да буде миран да би га везали лисицама. Указано је да су га након тога њих четворо угурали и насилно унели у оближњу просторију, бацили га на под преко столица крај дугачког стола и бесно га ударали рукама и шутирали ногама, односно стопалима обувеним у службену обућу. Притужилац истиче да је више пута упозорио полицијске службенике да је срчани болесник, због чега су на њега викали: „Такве ми и тражимо!”

У притужби се даље наводи да су му, након што су га неколико минута газили док је лежао на поду у беспомоћном положају, полицијски службеници везали руке лисицама на леђа и посадили га на једну столицу, где су наставили да га злостављају вичући на њега, шамарајући га и чупајући му бркове. Указано је да су на наведени начин према њему поступали, осим полицијске службенице ББ, командир полицијске станице, мајор ВВ и полицијски службеници ГГ и ДД.
Испитујући предметне наводе из притужбе АА из …, Заштитник грађана је утврдио да су испуњени услови за покретање поступка контроле законитости и правилности рада Министарства унутрашњих послова, Дирекција полиције, Полицијска управа Крагујевац, Полицијска станица Топола и донео Закључак о покретању испитног поступка.
Актом 02/8 број: …/26-4 од 21. 5. 2026. године, Министарство унутрашњих послова, Секретаријат доставило је Заштитнику грађана тражени извештај Сектора унутрашње контроле, Одељења за безбедносне провере 05.6 број …/26 од 13. 5. 2026. године. Сходно предметном извештају, извршеним проверама у евиденцијама СУК утврђено је да се АА није непосредно обраћао овом Сектору, због чега СУК до дана добијања Закључка о покретању испитног поступка Заштитника грађана није располагао податком о конкретном догађају. Поступајући по одредбама Упутства о Методологији за спровођење истраге у случајевима злостављања од стране полиције, полицијски службеници СУК су одмах о догађају обавестили Зорицу Недељковић, јавну тужитељку ОЈТ Аранђеловац, којој су предочени моменат и начин сазнања о могућем злостављању и мучењу, учињеном од стране полицијских службеника Полицијске станице Топола према АА, након чега је договорено да СУК прво поступи по акту Заштитника грађана, а након тога да се комплетни списи предмета, уз извештај, доставе ОЈТ Аранђеловац на даљу надлежност.
Објашњено је како су у циљу утврђивања да ли је у конкретном случају било неправилности у раду полицијских службеника Полицијске станице Топола, извршене непосредне провере у наведеној организационој јединици којом приликом је утврђено да су полицијски службеници Полицијске станице Топола применили полицијска овлашћења и употребили средстава принуде према АА, након што је притужилац дана 24. 3. 2026. године, непосредно у просторијама полицијске станице, прво одбио да прими Обавештење о забрани управљања моторним возилом, затим поменути документ згужвао и бацио у правцу полицијске службенице ББ, а потом покушао да се удаљи из полицијске станице, када се оглушио о наређење полицијског службеника ВВ да стане, све време вређајући полицијске службенике, називајући их разним погрдним именима, обраћајући се повишеним тоном, претећи да ће им скинути униформе, као и да лично познаје министра Ивицу Дачића.
Даље се наводи како је утврђено да је средство принуде, односно физичку снагу, према АА, употребио ВВ, командир Полицијске испоставе Топола, који је поводом тога сачинио Извештај 03.24.12.1 број …/26 од 24. 3. 2026. године, док је средство принуде - средства за везивање према АА применио ГГ, који је такође поводом тога сачинио Извештај 03.24.12.1 број …/26 од 24. 3. 2026. године. Указано је да су у својим извештајима именовани полицијски службеници детаљно описали начин на који су применили полицијска овлашћења. Обе наведене употребе су од стране ЂЂ, начелника Полицијске станице Топола, оцењене као оправдане и правилне, односно да су употребљене у складу са чланом 105. и 114. Закона о полицији и чланом 77. и 85. Правилника о полицијским овлашћењима.
СУК наводи да је извршеним проверама утврђено да је АА захтевао присуство адвоката за време док је боравио у просторијама Полицијске станице Топола, што му је од стране полицијских службеника и омогућено, с тим да је први адвокат, кога је притужилац позвао својим мобилним телефоном, одбио да дође, док је други, кога је ангажовао његов рођак ЕЕ, приступио у просторије Полицијске станице Топола заједно са именованим рођаком.
Такође је утврђено да је притужиоцу омогућен лекарски преглед у Дому здравља Топола, где је одведен службеним возилом од стране полицијских службеника ГГ и ДД. Истакнуто је да током прегледа АА није сарађивао са лекарима, што је и констатовано у извештају лекара специјалисте.
Указано је да су полицијски службеници Полицијске станице Топола, поводом конкретног догађаја, извршили консултације са Зорицом Недељковић, дежурном јавном тужитељком Основног јавног тужилаштва у Аранђеловцу, која се изјаснила да у наведеном догађају нема елемената кривичног дела, због чега су извршене и консултација са Оливером Ђорђевић, дежурном судијом за прекршаје, Прекршајног суда у Аранђеловцу, након чега је против АА поднет Захтев за покретање прекршајног поступка због учињеног прекршаја Вређање службеног лица у вршењу службене дужности из чл. 22. ст. 1 Закона о јавном реду и миру РС.
Даље је наведено да су полицијски службеници СУК-а обавили разговоре и прикупили обавештења од свих полицијских службеника који су поступали у конкретном случају према АА, односно са ББ, ВВ, ГГ и ДД. Поменути полицијски службеници су у својим изјавама негирали наводе из притужбе, односно негирали да су на било који начин физички или психички злостављали притужиоца, о чему су сачињене службене белешке о примљеним обавештењима.
Објашњено је да су у погледу захтева Заштитника грађана који се односи на прибављање видео записа са свих надзорних камера у Полицијској станици Топола за дан 24. 3. 2026. године, у времену од 10,00 до 13,00 часова, полицијски службеници СУК-а непосредним опажањем, као и у разговору са командиром Полицијске испоставе Топола, Полицијске станице Топола утврдили да наведени објекат не поседује надзорне камере, односно да нема ни видео ни аудио технички надзор.
Посебно је напоменуто да су дана 12. 5. 2026. године, Закључак Заштитника грађана и Извештај о извршеним проверама полицијских службеника СУК-а 05.6 број …/26, заједно са комплетном прибављеном документацијом и примљеним обавештењима прослеђени Основном јавном тужилаштву у Аранђеловцу на даљу надлежност и доношење јавнотужилачке одлуке, имајући у виду одредбе Упутства о Методологији за спровођење истраге у случајевима злостављања од стране полиције, с обзиром да притужба АА садржи наводе о извршеном кривичном делу за које се гоњење предузима по службеној дужности, односно кривичном делу Злостављање и мучење из члана 137. став 3 Кривичног закона Републике Србије.
Увидом у Извештај лекара специјалисте Дома здравља „Свети Ђорђе“ Топола, који је обављен дана 24. 2. 2026. године у 16,37 часова, утврђено је да је лекар који је прегледао притужиоца констатовао да има следеће повреде: огуљотину на левој руци у пределу лакта кружног облика пречника 1cm и огуљотину кружног облика на левој нози, у пределу колена, пречника 1cm.  Констатовано је да је пацијент био вербално агресиван током прегледа и да је навео да је претрпео повреде од стране полицијских службеника непосредно пред долазак у Дом здравља. 
Увидом у Записник о клиничком прегледу АА на Институту за судску медицину „Милован Миловановић“, који је достављен уз притужбу, Заштитник грађана је установио да је притужилац дана 25. 3. 2026. године у 8,30 часова прегледан на лични захтев на Институту за судску медицину, у циљу судскомедицинске експертизе телесних повреда, за које је АА изјавио да су настале на исти начин на који је описао њихов настанак у притужби упућеној Заштитнику грађана. Лекар вештак који је извршио непосредни преглед притужиоца је у свом мишљењу навео да је овај задобио следеће повреде: 1) На глави - крвни подлив у левом унутрашњем углу усана, 2) На трупу - крвни подлив у грудњачином пределу, нагњечину у десном лопатичном пределу и крвне подливе у пределу левог ребарног лука, 3) На екстремитетима - огуљотине у средњој и доњој трећини надланичне стране десне подлактице, нагњечину на споју средње и доње трећине надланичне стране леве подлактице, огуљотину у пределу левог длана, огуљотину у горњој трећини надланичне стране леве подлактице, огуљотину у доњој половини крсног предела, огуљотину на предњој страни десног колена и огуљотину на предњој и унутрашњој страни левог колена.
Констатовано је да су све претходно описане повреде - крвни подливи, огуљотине и нагњечине коже главе, трупа и удова - настале као последица дејства тупине замахнутог механичког оруђа и представљале су, појединачно и у укупном дејству процењено, лаку телесну повреду. Потврђено је како су наводи притужиоца о начину на који је задобио телесне повреде дана 24. 3. 2026. године у преподневним сатима конзистентни са карактером констатованих повреда. Наиме, како се наводи, све констатоване повреде могле су настати најмање по једним ударцем, односно једнократним дејством тупе механичке силе, у шта спада, на пример, ударац отвореном или шаком стиснутом у песницу, обувеним стопалом и сл. Напоменуто је да су повреде на истуреним деловима тела, првенствено у пределу руку (лактова) и колена могле настати при паду, односно услед контакта са неравном површином подлоге, док су повреде у доњим трећинама подлактица и у пределу левог длана могле настати у вези са применом средстава за везивање.
У извештају је нотирана и препорука лекара вештака притужиоцу да оде на преглед лекара специјалисте опште хирургије (трауматологије) због бола испод десног ребарног лука који је присутан након задобијених повреда, ради искључења повреда грудног коша (укључујући преломе ребара) и органа трбуха.   
Приликом сагледавања правилности и законитости рада Министарства унутрашњих послова у конкретном случају и утврђивању пропуста, Заштитник грађана руководио се одредбама Устава Републике Србије, Европске конвенција за заштиту људских права и основних слобода
, Конвенције против тортуре и других сурових, нељудских или понижавајућих казни и поступака
, Закона о Заштитнику грађана, Закона о полицији
, Правилника о начину вршења унутрашње контроле
, Правилника о полицијским овлашћењима
 и Кодекса полицијске етике
.
Сходно позитивним прописима, правилима међународног права и важећим стандардима државни органи су дужни да се уздрже од било ког облика злостављања и обавезни су да на одговарајући начин истраже и казне злостављање. Државни органи су дужни да спроведу ефикасну истрагу и утврде да ли је до злостављања заиста дошло увек када грађанин укаже да је он или нека друга особа била злостављана, или када државни органи на други начин дођу до информација које указују на то да је неко злостављан. Наравно, наводи о злостављању треба да су поткрепљени бар неким од доказа који стварају основе за сумњу да је грађанин био злостављан.
Заштитник грађана наглашава да у поступцима у којима наводна жртва тврди да је била злостављана док је била лишена слободе и приложи доказе који указују да је у то време претрпела повреде, терет доказивања је на држави. Установљен је стандард - претпоставка у корист тврдње да је за повреде одговорна држава, а на државним органима је да пруже уверљиво објашњење о томе како су повреде настале.
У случају указивања на повреду психичког и физичког интегритета грађанина од стране полицијских службеника, потребно је да се о тим наводима одмах обавесте надлежни органи и спроведу све неопходне мере и активности у циљу испитивања основаности навода, спречавања одмазде према извору информације и утврђивања одговорности службених лица.

Истрага навода о злостављању мора бити благовремена, свеобухватна и делотворна. Наведено значи да поступак мора бити вођен без одуговлачења, да морају бити предузете све неопходне истражне радње и да истрага навода о злостављању мора бити вођена на начин који омогућује да починиоци буду индетификовани. Такође, истрага навода о злостављању мора бити окончана у разумном року. Држава не сме да дозволи да у поступку дође до одуговлачења за које се не може понудити разумно објашњење, а које ће довести до застарелости. Починиоци злостављана треба да буду кажњени, а казна треба да буде примерена тежини извршеног дела и да заиста буде извршена.
Заштитник грађана указује на став Европског комитета за спречавање мучења да службена лица у односу на које постоје довољно озбиљни наводи за злостављање треба да током поступка буду привремено удаљени из службе до доношења коначне одлуке. Осим тога, државни органи су обавезни да потенцијалну жртву, односно њој блиска лица, благовремено и у разумној мери обавештавају о току истраге и њеним резултатима.
У Закључним запажањима Комитета против тортуре о Другом периодичном извештају Републике Србије
, изражена је забринутост због покушаја оспоравања надлежности Заштитника грађана да поступа по представкама ако је покренут кривични поступак и наглашено да држава уговорница треба да обезбеди делотворан и независан рад Заштитника грађана и суздржи се од задирања у његов мандат да поступа по представкама у појединачним случајевима, без обзира да ли је кривични поступак покренут.

У поступку контроле законитости и правилности рада Министарства унутрашњих послова Дирекција полиције, Полицијска управа Крагујевац, Полицијска станица Топола покренутом по притужби АА из …, Заштитник грађана је утврдио да су незаконитим поступањем полицијских службеника Полицијске станице Топола ВВ, ББ, ГГ и ДД повређени притужиочево право на неповредивост физичког и психичког интегритета и право на достојанство.
Разлози због којих је Заштитник грађана дошао до закључка да је поступање полицијских службеника Полицијске станице у Тополи проузроковало повреду притужиочевих права су следећи:

АА је дошао у просторије ПС Топола без повреда, а док је био у власти и под контролом полиције дана 24. 3. 2026. године, односно горе набројаних полицијских службеника, задобио је четрнаест различитих повреда на глави, трупу и удовима, које су констатоване од стране лекара вештака наредног јутра на лекарском прегледу у Институту за судску медицину „Милован Миловановић“, а за које је навео да их је задобио од стране полицијских службеника у ПС Топола.
Заштитник грађана је имао у виду да је полиција одговорна за безбедност лица док је у њеној власти, да притужилац током боравка у ПС Топола није био у контакту са другим лицима, осим полицијских службеника, његовог рођака и браниоца, да Министарство унутрашњих послова и поступајући полицијски службеници нису понудили никакво објашњење о томе како је притужилац задобио констатоване повреде, док је АА лекарима на два прегледа навео да је повреду задобио од стране полицијских службеника у Тополи, приликом боравка у просторијама полицијске станице.
Заштитник грађана још једном наглашава да је у поступцима у којима наводна жртва тврди да је била злостављена док је била лишена слободе и приложи доказе који указују да је у то време претрпела повреде, терет доказивања на држави. Установљен је стандард - претпоставка у корист тврдње да је за повреде одговорна држава, а на државним органима је да пруже уверљиво објашњење о томе како су повреде настале. У конкретном случају такво објашњење је изостало.
Најзад, у испитном поступку је уочено да објекат Полицијске станице Топола нема ни аудио ни видео технички надзор. Постојање адекватног видео надзора унутар зграде, над ходницима и степеништима којима се спроводе лица лишена слободе, значајно би допринело утврђивању чињеничног стања код оптужби за злостављање.  
Ради отклањања уочених недостатака, као и у циљу унапређења рада органа управе и спречавања сличних пропуста у будућности, на основу члана 37. став 3. Закона о Заштитнику грађана, упућује следеће препоруке:
1. Министарство унутрашњих послова, Дирекција полиције, Полицијска управа Крагујевац ће предузети законом прописане активности, мере и радње ради утврђивања индивидуалне одговорности полицијских службеника у конкретном случају за теже повредe службене дужности. Министарство унутрашњих послова ће о исходу предузетих активности и радњи обавестити Заштитника грађана.
2. Министарство унутрашњих послова, Дирекција полиције, Полицијска управа Крагујевац обавестиће притужиоца о могућности остваривања права на накнаду штете поводом повреде његових права од стане полицијског службеника ПС Топола дана 24. 3. 2026. године.    
3. Министарство унутрашњих послова, Дирекција полиције, Полицијска управа Крагујевац ће обезбедити адекватну покривеност зграде Полицијске станице у Тополи видео надзором, уз чување тако насталих снимака не краће од 30 дана.
4. Министарство унутрашњих послова, Дирекција полиције ће са садржином напред наведених препорука упознати све подручне полицијске управе, а полицијске управе ће са садржином напред наведених препорука упознати све полицијске станице на њиховим подручјима.
Министарство унутрашњих послова, у складу са чланом 37. став 5. Закона о Заштитнику грађана, обавестиће Заштитника грађана у року од 60 дана о спровођењу ових препорука.  
	    ЗАШТИТНИК ГРАЂАНА

	

	    мр Зоран Пашалић


Доставити:
-Министарству унутрашњих послова
-Основном јавном тужилаштву у Аранђеловцу
- притужиоцу
- у списе предмета
� „Сл. гласник РС“, бр. 98/06


� „Сл. гласник РС“, бр. 105/2021


� „Сл. лист СЦГ - Међународни уговори“, бр. 9/2003, 5/2005 и 7/2005 - испр. и "Сл. гласник РС - Међународни уговори", бр. 12/2010


� „Службени листу СФРЈ - Међународни уговори“, бр. 9/91 од 2.8.1991. године


�„Сл. гласник РС“, бр. 6/2016, 24/2018 и 87/2018 


� „Сл. гласник РС“, бр. 39/2018


� „Сл. гласник РС“, бр. 41/2019 и 93/2022


� „Сл. гласник РС", бр. 85/2023


� CAT/C/SRB/CO/2


� Параграф 21 

